b'\n_START_ARTICLE_\nGozdna \xc5\xbeeleznica Ivnik\n_START_PARAGRAPH_\nGozdna \xc5\xbeeleznica Ivnik je bila prometna pot za odvoz lesa izpod hriba Ivnik proti zaselku Travni Potok pri naselju Stoperce v ob\xc4\x8dini Maj\xc5\xa1perk._NEWLINE_V obse\xc5\xbene bukove gozdove 450 mnm visokega Ivnika je pri\xc5\xa1lo leta 1920 zagreb\xc5\xa1ko podjetje Silvaprodukt sekat bukovino. Les so uporabljali predvsem za izdelavo \xc5\xbeelezni\xc5\xa1kih pragov. Tesali so pragove v treh velikostnih razredih in jih po gozdni \xc5\xbeeleznici odpravljali proti cesti._NEWLINE_Od zaselka Travni Potok so po dolini, ki se vije proti jugu, sprva zgradili gozdno cesto. Zadnji del poti pa so zgradili kot 60 cm \xc5\xa1iroko gozdno \xc5\xbeeleznico s samote\xc5\xbenim delovanjem dol\xc5\xbeine okoli 0,8 km in blagim vzponom. Dolina, po kateri je tekla \xc5\xbeeleznica, je bila mo\xc4\x8dvirni svet, zato graditev ceste ne bi bila ekonomi\xc4\x8dna._NEWLINE_Do proge so les vla\xc4\x8dili s konji, ga obdelali, nalagali na vagon\xc4\x8dke in vozili do ceste, kjer so ga prelo\xc5\xbeili na cestne vozove in vozili proti Travnemu Potoku. Prazne vagon\xc4\x8dke so po progi vra\xc4\x8dali ro\xc4\x8dno, ob\xc4\x8dasno menda tudi s konji. Leta 1938 so se\xc4\x8dnjo opustili, obratovanje proge ukinili in \xc5\xbeeleznico razstavili._NEWLINE_Vsi delavci, ki so bili tu zaposleni, so bili doma s Hrva\xc5\xa1kega.'